Internasionale Verslag – 27 Maart 2020 - Corona Krisissentrum
Tuis / COVID-19 / Internasionale Verslag – 27 Maart 2020
Internasionale Verslag – 27 Maart 2020
Terwyl ons in Suid-Afrika van vandag af in 'n staat van inperking verkeer, is die koronakrisis steeds besig om te verdiep met slegte nuus van regoor die wêreld oor die verspreiding van die virus, sowel as die dodetal wat styg en nog vir weke skerp gaan styg.
Die hoofpunte van regoor die wêreld vir vandag is die volgende:
Die totale bevestigde gevalle van mense met die virus is vandag op pad na 600 000 en die totale dodetal sal waarskynlik binne twee dae die 30 000 merk bereik. Daar word verwag dat meer as een miljoen bevestigde gevalle van mense wat die virus onder lede het teen vroeg volgende week bereik sal word.
Boris Johnson het vandag die belangrikste staatshoof in die wêreld geword om positief vir die koronavirus te toets. Johnson sal in selfisolasie funksioneer, maar daar heers ernstige kommer in die Verenigde Koninkryk oor die groot hoeveelheid mense met wie hy oor die afgelope drie week in kontak was, insluitende die bejaarde Koningin Elizabeth. Prins Charles is ook reeds met die virus gediagnoseer.
Die voorkoms van die virus is steeds besig om skerp te styg in die VSA en dié land is nou die land in die wêreld met die meeste mense wat positief vir die virus getoets het. Byna 90 000 mense is reeds in die VSA met die virus gediagnoseer en die een honderdduisend merk sal waarskynlik binne 'n dag of twee bereik word. Die dodetal in die VSA is ook reeds naby 1400 wat beteken dat China, Italië, Spanje, Iran en Frankryk steeds meer aangemelde sterftes weens die virus het. Die verwagting is egter dat die dodetal, ten spyte van die VSA se uitgebreide en uitstekende mediese dienste nog skerp sal styg. Die VSA het die derde grootste bevolking in die wêreld.
Volgens die Washington University School of Medicine sal die uiteindelike dodetal weens die koronavirus in die VSA vanjaar tussen 38 000 en 162 000 wees. Volgens navorsing wat deur die mediese skool gedoen is, gebaseer op huidige tendense van besmetting, behandeling en sterftes, sal die aantal persone wat gehospitaliseer word teen die middel van April 'n piek bereik, maar dat heelwat sterftes tot die middel van die somer (Julie) aangemeld sal word. Hulle voorspelling is dat 81 000 mense waarskynlik oor die volgende vier maande weens die koronavirus in die VSA sal sterf.
Die Amerikaanse weermag het voormalige weermaglede soos dokters, verpleegsters en persone met mediese ervaring gevra om tydelik na die diens terug te keer ten einde te help om die koronavirus te beveg. Die weermag is direk betrokke in gebiede waar die voorkoms van die virus die hoogste is en vlootskepe word selfs as tydelike hospitale gebruik.
Een van die newe-effekte van die koronavirus en veral weens die streng inperkingsmaatreëls wat nou in talle lande geld, is dat internetspoed daal. Mense het meer tyd om na video's op die internet te kyk of om sosiale media te gebruik en sover is 'n skerp afname in internetspoed in China, Italië, Duitsland, Frankryk, Spanje en die VSA aangemeld.
Die ekonomiese gevolge van die koronavirus is besig om verder te verdiep. In Europa skep die sluiting van landsgrense groot uitdagings. Oor die afgelope paar dekades het die Europese Unie dit sy strewe gemaak om grense tussen lande in Europa af te breek en om ekonomiese integrasie te bevorder. Oor die afgelope maand of wat het die meeste Europese lande egter hulle grense gesluit. Sowat die helfte van mense wat in Luxembourg werk, woon in Duitsland en weens grenssluiting kan hulle nie by die werk kom nie. Gasarbeiders wat hierdie tyd van die jaar miljoene tulpe In Nederland vir oorsese markte pluk, kan nie na Nederland reis nie en die tulpe sal uiteindelik verwelk. Vragmotors staan vir dae op die grens tussen Pole en Duitsland, maar ook tussen Italië en Oostenryk net om goedere te probeer vervoer. Dit alles beteken 'n diep resessie regoor Europa met ekonomieë wat vanjaar met tussen 5% en 30% kan krimp en werkloosheid wat reeds die hoogte in skiet. Die Europese Unie het gister oor 'n reeks maatreëls gestem om 'n ekonomiese katastrofe te probeer voorkom, maar dit is onseker of dit gaan slaag.
Leiers van die G20-lande het gister per videokonferensie samesprekings oor die koronakrisis gevoer. 'n Verslag van die Organisasie vir Ekonomiese Samewerking en Ontwikkeling is tydens die videokonferensie bespreek. Volgens dié verslag kan produksie in ontwikkelde lande tydens die krisis met soveel as 25% krimp terwyl daar verwag word dat produksie in ontwikkelde lande vanjaar weens die krisis 6% laer as verlede jaar gaan wees.
Mediese navorsers in Duitsland beplan om vroeg in April met toetse vir die ontwikkeling van immuniteit teen die koronavirus te begin. Soveel as 100 000 mense se bloed sal in die toetsing gebruik word om te bepaal of teenliggame teen die virus ontwikkel kan word. Die uitslae behoort teen April bekend te wees, maar dit kan steeds maande neem voordat medikasie algemeen beskikbaar sal wees. Die toetsing word deur die Helmholz Sentrum vir Aansteeklike Siektes gekoördineer.
Aandelemarkte regoor die wêreld het vandag weer tred verloor nadat kommer weer begin toeneem het dat verskeie van die grootste ekonomieë in die wêreld steeds nie daarin slaag om die verspreiding van die virus onder beheer te kry nie. Na drie dae van herstel op Amerikaanse aandelemarkte het die Dow Jones vandag met 3,6% en die S&P500 met 3,4% gedaal. Daar was egter uitsonderings soos die Nikkei in Japan wat die week op 'n hoë noot afgesluit het. Dit lyk toenemend of Japan daarin geslaag het om die verspreiding van die virus hok te slaan. Nog Asiatiese lande soos Singapoer, Suid-Korea en Vietnam toon sukses in hulle stryd teen die virus.